ིར་འོག་མ་བསྡུ་བའི་དོན་ནོ། །དེ་ལྟར་རྣལ་འབྱོར་དབང་ཕྱུག་ལ་སོགས་པ་གསུམ་དངོས་སུ་སྨོས་པའོ། །ཤུགས་ཀྱིས་བརྒྱུད་པའི་བླ་མ་ཐམས་ཅད་ཕྱག་གི་ཡུལ་དུ་བསྟན་ནས། སླར་ཡང་རྩ་བའི་བླ་མ་ལ་བཀའ་དྲིན་ལྷག་པར་དྲན་པའི་ཚུལ་གྱིས་མཆོད་པ་ནི། དཔལ་ལྡན་བྱང་ཆུབ་སེམས་ཀྱི་རྡོ་རྗེའི་དངོས། །འདྲེན་པ་མཆོག་དེས་སླར་ཡང་བདག་ལ་སྲུངས། །ཞེས་པ་སྟེ། དཔལ་ནི་ཐབས་ཀྱི་ཆ་བསོད་ནམས་ཀྱི་ཚོགས་དང་། ཤེས་རབ་ཀྱི་ཆ་ཡེ་ཤེས་ཀྱི་ཚོགས་མཐར་ཕྱིན་པས་དེ་དག་ཟུང་དུ་འཇུག་པ་གཉིས་སུ་མེད་བའི་ཡེ་ཤེས་ཏེ། རྩ་རྒྱུད་ལས། ཤྲཱི་ནི་གཉིས་མེད་ཡེ་ཤེས་ཏེ། །ཞེས་སོགས་ལྡན་པ་ནི་དེ་གང་ལ་ཡོད་པ་སྟེ། ཚིག་ཕྱི་མ་དང་སྦྱར་རོ། །བྱང་ཆུབ་ཀྱི་སེམས་ནི་ཀུན་རྫོབ་དང་། དོན་དམ་གྱིས་བསྡུས་པ་གཉིས་ལས་འདིར་ཕྱི་མ་གཙོ་བོར་གཟུང་ངོ་། །དེ་ནི་རྡོ་རྗེ་འཆང་ཆེན་པོའི་མཚན་གྱི་སྣམ་གྲངས་ཏེ། གསང་འདུས་རྩ་རྒྱུད་དུ། གསང་བ་འདུས་པ་ལས། དབང་བསྐུར་བའི་སློབ་དཔོན་ལ་ཇི་ལྟར་བ་ལྟ་བར་བགྱི་ཞེས་ཞུས་པའི་ལན་དུ། རིགས་ཀྱི་བུ་དེ་བཞིན་གཤེགས་པ་ཐམས་ཅད་དང་བྱང་ཆུབ་སེམས་དཔའ་ཐམས་ཅད་ཀྱིས། བྱང་ཆུབ་སེམས་བཞིན་བལྟ་བར་བྱའོ། །དེ་ཅིའི་ཕྱིར་ཞེ་ན། སློབ་དཔོན་ནི་བྱང་ཆུབ་ཀྱི་སེམས་དང་མཉམ་ཞིང་། རྣམ་པ་གཉིས་སུ་དབྱེར་མེད་དོ། །ཞེས་སོ། །རྡོ་རྗེ་ནི་སྔར་བཤད་པ་བཞིན་ཏེ། དེས་ན་བྱང་ཆུབ་སེམས་ཀྱི་རྡོ་རྗེའོ། །དངོས་ཞེས་པ་ནི། བླ་མ་དམ་པའི་ངོ་བོ་རྡོ་རྗེ་འཆང་ཡིན་པར་སྟོན་པ་སྟེ། བཤད་རྒྱུད་རྡོ་རྗེ་འཕྲེང་བར། བླ་མའི་ངོ་བོ་རྡོ་རྗེ་འཆང་། །ཞེས་སོ། །འདྲེན་པ་མཆོག་ནི་བཤད་ཟིན་ལ། །དེས་སླར་ཡང་ཞེས་པ་ནི། དགོས་པ་ཤིན་ཏུ་དད་པ་ལ་ལྟོས་ནས་ཆེ་བརྗོད་ཀྱི་མཚན་ནས་སྨོས་ཏེ་མཆོད་བརྗོད་ཀྱི་ཚིག་ལན་གཉིས་བྱུང་བ་སྟེ། ངོ་ཚར་དང་ནི་རྩོད་པ་དང་། །ཁྲོ་དང་ཞུམ་དང་ངེས་བཟུང་དང་། །དད་དང་དགའ་བ་རྣམས་ལ་ནི། །ཚིག་གཅིག་ལན་གཉིས་འབྱུང་བ་ཡིན། །ཞེས་པ་ལྟར་རོ། །བདག་ནི་གང་ཞིག་བསྲུང་བའི་ཡུལ་དེ་རྩོམ་པ་པོ་དག་ལའོ། །སྲུངས་ཞེས་པ་ནི་ཇི་ལྟར་བསྲུང་ཚུལ་ཏེ། བརྩོམ་པ་མཐར་མ་ཕྱིན་གྱི་བར་དང་། ཕྱི་ནས་གཞན་དོན་དུ་མི་འགྱུར་བའི་གེགས་རྣམས་ལས་སྲུངས་ཤིག་ཅེས་པ་སྟེ། མཆོད་པར་བརྗོད་པ་ཤིས་བརྗོད་ཀྱི་མཐའ་ཅན་ནོ། །གཉིས་པ་བཤད་པར་དམ་བཅའ་བ་ལ་དམ་བཅའ་དངོས་དང་། ཞར་བྱུང་མཚན་དོན་བཤད་པ་གཉིས་ལས། དང་པོ་ནི། གང་དེའི་དྲིན་ལས་རྟོག་གེའི་ཡུལ་མིན་པའི། །གཞི་ལམ་འབྲས་བུའི་གསང་བ་ཟླ་མེད་པ། །ཆ་ཙམ་རྟོགས་ནས་གཞན་ལ་ཕན་པའི་བློས། །འཆད་པར་འགྱུར་གྱིས་མཁའ་འགྲོས་སྐབས་ཕྱེས་ཤིག །ཅེས་པ་སྟེ། འདི་ལ་ཕྱེས་ཤིག་ཅེས་པ་གཞིར་བཟུང་ནས། ཡུལ་གང་ལ། དགོས་པ་ཅིའི་ཕྱིར། སུ་ཞིག་གིས་སྐབས་འབྱེད་པ་ལས། ཡུལ་ནི་གང་དེའི་སོགས་ཏེ། གང་དང་གང་ཞིག་ནི་སྤྱི་སྒྲ་ཡིན་ཀྱང་། དེའི་ཞེས་པ་དང་འབྲེལ་པས་སྔར་གྱི་འདྲེན་པ་མཆོག་ལ་སྙེགས་པས་བྱེ་བྲག་པར་འགྱུར་རོ། །དེའི་དྲིན་ནི་ཤིན་ཏུ་མང་ཡང་། འདིར་རྒྱུད་དོན་ཕྱིན་ཅི་མ་ལོག་པའི་ཐབས་ལ་སྦྱོར་བར་མཛད་པའོ། ལས་ཞེས་པ་འབྱུང་ཁུངས་སྟོན་པའི་སྒྲའོ། །དྲིན་དེ་ལས་གང་བྱུང་ན། རྟོག་གེའི་ཡུལ་མིན་པའི་གཞི་ལམ་འབྲུས་བུའི་གསང་བ་རྟོགས་པའོ། །དེ་ལ་རྟོག་གེ་ནི། རྒྱལ་བ་བྱམས་པས། རྟོག་གེ་བརྟེན་ཅིང་མ་ངེས་པ། །མ་ཁྱབ་ཀུན་རྫོབ་སྐྱེ་བ་ཅན། །ཞེས་དང་། དབྱིག་གཉེན་གྱིས། ལུང་ལ་མི་བརྟེན་ཉིད་ཕྱིར་དང་། །ཞེས་གསུངས་པ་ལྟར་གཏན་ཚིགས་རིགས་པའི་བསྟན་བཅོས་གཙོ་བོར་བྱེད་པའོ། །ཡུལ་མ་ཡིན་པ་ནི། དེ་དག་གི་བློའི་སྤྱོད་ཡུལ་མ་ཡིན་པ་སྟེ། རྡོ་རྗེ་མཁའ་འགྲོ་ལས། རྟོག་གེ་པ་དང་རྒན་པོ་དང་། །དགེ་སློང་མོས་པར་གནས་པ་ལ། །ཡང་དག་དོན་ཤེས་སློབ་དཔོན་གྱིས། །དེ་རྣམས་དེ་ཉིད་བཤད་མི་བྱ། །ཞེས་སོ། །གཞི་ལམ་འབྲས་བུའི་གསང་བ་ནི། །རྡོ་རྗེ་ཐེག་པའི་རྟོགས་པར་བྱ་རྒྱུ་སྟེ། གཞི་དུས་ཀྱི་གནས་ཚུལ། ལམ་གྱི་བགྲོད་ཚུལ། འབྲུས་བུའི་ཐོབ་ཚུལ་གྱི་རྣམ་གཞག་གོ །གསང་བ་ནི་དེ་གསུམ་རྟོགས་པ་དང་སྐལ་བ་དམན་པ་རྣམས་ལ་སྦ་བར་བྱ་བ་ཡིན་པས་སོ། །ཟླ་མེད་པ་ནི། གསང་བ་དེ་ཐེག་པ་གཞན་གྱིས་བསྒྲོད་བྱ་གཞི་ལམ་འབྲས་གསུམ་ལས་མཆོག་ཏུ་གྱུར་པས་དཔེ་ཟླ་མེད་པ་སྟེ། ཌོམྦྷི་བས། འདིར་ནི་སྣོད་ཀྱི་ཁྱད་པར་དང་། །སྣོད་དུ་བྱ་བའི་ཆོས་དང་ནི། །འབྲས་བུ་དག་གི་ཁྱད་པར་གྱིས། །སྔགས་ཀྱི་ཐེག་པ་ཁྱད་པར་འཕགས། །ཞེས་སོ། ཡང་ཆ་ཙམ་རྟོགས་ཞེས་པས་ནི། དེའི་དོན་ཁོ་བོས་ཆ་ཤས་ཙམ་རྟོགས་ཀྱིས་རྫོགས་པར་མ་ཡིན་ནོ། །ཞེས་བསྟན་པས་རྟོག་གེ་པས་མི་རྟོགས་པ་ཤིན་ཏུ་གསལ་བར་བྱས་པའོ། །མདོར་ན་འདྲེན་པ་མཆོག་དེའི་དྲིན་ལས་རྟོགས་གེའི་ཡུལ་མིན་པས་གཞི་ལམ་འབྲས་བུའི་གསང་བ་ཟླ་མེད་པའི་དོན་ཆ་ཙམ་རྟོགས་ནས་གཞན་ལ་འཆད་པར་འདོད་པ་བདག་ལ་ཞེས་པའོ། །ནས་ཞེས་པ་ནི། བྱེད་པ་པོ་ནས་ཞེས་པའི་ཚིག་གཅིག་པུ་འདིས་དུས་སྔ་མའི་བྱ་བ་གསང་བ་རྟོགས་པ་དང་། ཕྱི་མར་གཞན་ལ་འཆད་པའི་ལས་གཉིས་བྱེད་པའི་ཚིག་ཡིན་ཞིང་། དེ་ཉིད་བྱ་བའི་དུས་སྔ་མའི་རྗེས་སུ་སྦྱར་བ་སྟེ། ཀ་ལཱ་པར། བྱེད་པོ་གཅིག་དག་གི་སྔ་མའི་དུས་ལའོ། །ཞེས་སོ། །དོན་འདི་སྟོན་པའི་ཚིག་གི་རྣམ་གྲངས་ནི། ཕྱག་བྱས་ཏེ་བཤད་པར་བྱ། ཞབས་ལ་བཏུད་དེ་བྲི་བར་བྱ། ཞེས་སོ། །མང་དུ་འབྱུང་ངོ་། །འདི་དག་འབྱུང་ཁུངས་སོ། །འདི་དག་འབྱུང་ཁུངས་ཀྱི་ཚིག་ཏུ་འདོད་པ་ནི་བརྡའ་སྤྲོད་པའི་གཞུང་མི་ཤེས་པའི་རྟགས་སོ། །དགོས་པ་ནི། གཞན་ལ་སོགས་སྟེ། གཞན་ནི་བདག་དང་སྐལ་བ་མཉམ་པ་དང་། བདག་གི་རྗེས་སུ་འབྲང་བ་ཐམས་ཅད་དོ། །ལ་ནི་བཞི་པའི་དོན་ལ་འདུན་པ་སྟེ། ཡུལ་དེ་རྣམས་ཀྱི་ཆེད་དུ་ཞེས་པའོ། །ཕན་པའི་བློ་ནི་ཀུན་སློང་སྟེ། དེ་དག་ལ་ཕན་པའི་སེམས་ཀྱིས་ཞེས་པའི་དོན་ཏོ། །འཆད་པ་ནི་སྤྱིར་ཚིག་དོན་གཞན་ལ་སྟོན་པ་ཡིན་ལ། འདིར་ཚིག་དོན་ཡི་གེར་བཀོད་པ་ལ་འཆད་པའི་སྒྲ་སྦྱར་བའོ། །འགྱུར་གྱིས་ནི་མ་འོངས་པའི་ཚིག་སྟེ། འདི་སྔོན་འགྲོའི་སྐབས་ཡིན་པས་གཞུང་དངོས་ཕྱིས་ནས་འབྱུང་ཞེས་པའོ། །སུ་ཞིག་གི་འབྱེད་པ་ནི། མཁའ་འགྲོ་ཞེས་པ་སྟེ། དེ་ལ་མཁའ་ནི་གཉིས་སུ་མེད་པའི་ཡེ་ཤེས་ཏེ། ཆོས་གཞན་གྱི་གོ་འབྱེད་པས་སོ། །འགྲོ་བ་ནི་རྫུ་འཕྲུལ་སྣ་ཚོགས་ཀྱིས་དེ་སྤྱོད་ཡུལ་དུ་བྱེད་པ་སྟེ། རཏྣ་རཀྵི་ཏས་སྡོམ་འབྱུང་འགྲེལ་བར། རྡོ་རྗེ་ནི་མི་ཕྱེད་པའི་ཡེ་ཤེས་སོ། །ཌ་ནི་མཁའ་ལ་འགྲོ་བ་ལ་ཌའོ། །ཨ་ཀ་ནི་འཁྱོག་པོར་འགྲོ་བ་ལ་ཨ་ཀའོ། །མི་ཕྱེད་པའི་ཡེ་ཤེས་ཀྱི་རྡོ་རྗེའི་མཁའ་ལ་འགྲོ་བ་དང་། ཕྱོགས་བཅུར་འགྲོ་བ་ཡང་སྟེ། གང་གི་ཡིན་པ་དེ་དེ་བཞིན་དུའོ། །ཞེས་སོ། །འདི་དག་ནི་གསང་བའི་ཆོས་ཀྱི་བདག་པོ་ཡིན་པས་དེ་དག་གིས་སོ། །སྐབས་ཞེས་པ་ནི་ཇི་ལྟར་འབྱེད་ཚུལ་ལོ། དེ་ལ་སྐབས་ནི་ཚེ་སྐབས་སོགས་དུ་མ་ལ་འཇུག་ཀྱང་། འདིར་གོ་སྐབས་ཏེ། གསང་བའི་དོན་ཡི་གེར་བྲིས་པ་ལ་འཁུ་བཟློག་ལ་སོགས་པའི་འགལ་རྐྱེན་མི་མཛད་ཅིང་། མཐུན་རྐྱེན་བསྒྲུབ་པའི་ཚུལ་གྱིས་བསྟན་བཅོས་བརྩོམ་པའི་གོ་སྐབས་འབྱེད་པར་ཞུ་བའོ། །ཕྱེས་ཤིག་ནི་བསྐུལ་བའི་ཚིག་སྟེ། དམ་བཅའི་མཐའི་བྱེ་བྲག་གོ །གཉིས་པ་ཞར་བྱུང་མཚན་དོན་བཤད་པ་ནི། །སྤེལ་ལེགས་ཚིག་གི་མེ་ཏོག་ལས་འོང་པའི། །ཡིད་འཕྲོག་དོན་གྱི་འབྲས་བུ་ང་ཉིད་ཅེས། །འཁྲུལ་མེད་རང་ཞལ་སྟོན་པའི་རོ་བརྒྱ་པ། །གང་འདི་ལྗོན་ཤིང་མཛེས་པར་བྱེད་པའི་རྒྱན། །ཞེས་པ་སྟེ། འདི་ནི་ཀླགས་པ་ཉིད་ཀྱིས་རྟོགས་པར་ནུས་མོད། ཅུང་ཟད་བཤད་ན། རྒྱན་ཞེས་པ་བཤད་པའི་གཞིར་བཞག་ནས། གང་གིས། གང་ལ། ཇི་ལྟར་རྒྱན་བྱེད་པ་ལས། དང་པོ་ནི། གང་གིས་ཞེ་ན། སྤེལ་ལེགས་སོགས་ཏེ། སྤེལ་བ་ནི། བསྐྱེད་པ་ལ་སོགས་པ་མང་པོ་ལ་འཇུག་ཀྱང་། འདིར་སྒྲིབ་པའི་དོན་དང་། ལེགས་པ་ནི། མཁས་པས་དཔྱད་པ་མེད་ཅིང་བསྔགས་པར་འོས་པའོ། །ཚིག་ནི་བརྡ་སྤྲོད་པ་ལ་གྲགས་པ་རྣམ་དབྱེའི་མཐའ་ཅན་དང་། གཞན་དུ་གྲགས་པ་དོན་གྱི་ཁྱད་པར་སྟོན་པའི་རྗོད་བྱེད་དེ། གཉིས་ཀ་བཟུང་ངོ་། །གི་ཞེས་པ་འགྲེལ་པའི་སྒྲ་སྟེ་ཕྱི་མ་དང་སྦྱོར་བའི་དོན་ནོ། །དངོས་སུ་ན་སྒྲིགས་ལེགས་པའི་ཚིག་ཅེས་བྱའོ། །མེ་ཏོག་ནི་མཛེས་པའི་ཆོས་དང་ལྡན་པ་སྟེ། དེས་ན་སྤེལ་ལེགས་པའི་ཚིག་དེ་ཉིད་མེ་ཏོག་གི་གཟུགས་སུ་བཀོད་པའོ། །ལས་ནི་འབྱུང་ཁུངས་སྟོན་པ་དང་། འོངས་པ་ནི་འབྱུང་བའི་དོན་ཏེ། རྒྱ་མཚོ་ལས་ནོར་བུ་ཞེས་པ་ལྟར། ཚིག་ལས་དོན་ཞེས་སོགས་འོག་མ་དང་སྦྱོར། ཡིད་ནི་མ་ན་ཤེས་པ་ལའོ། །ཞེས་འདོན་པས་དོན་ཤེས་པའི་མཁས་པ་རྣམས་ཀྱི་བློའོ། །འཕྲོག་པ་ནི་མཐུ་དང་འཇབ་བུ་ལ་སོགས་པའི་ཐབས་ཀྱིས་མ་ཡིན་པར་ཁབ་ལེན་གྱི་ལྕགས་ལྟར་ཡོན་ཏན་མཐོང་བ་ཉིད་ཀྱིས་རང་དབང་དུ་བྱེད་པའོ། །དེ་ནི་ཡོན་ཏན་དེ་གང་ལ་ལྡན་པའི་ཆོས་ཀྱི་ངོ་བོ་ཉིད་དེ། །བརྗོད་བྱེད་ཀྱི་ཚིག་ཕུན་སུམ་ཚོགས་པ་དེ་ལས་བྱུང་བའི་བརྗོད་བྱའི་དོན་ཟབ་ཅིང་རྒྱ་ཆེ་བའོ། །གྱི་ནི་སྔ་ཕྱི་འབྲེལ་བྱེད་དོ། །འབྲས་བུ་ནི་མོ་ཏོག་གི་གནས་སྐབས་འཕེས་ཤིང་དེའི་ནུས་པ་ཤིན་ཏུ་སྨིན་པའོ། ང་ནི་འབྲས་བུའི་ངོ་བོ་སྨོས་པ་དང་། ཉིད་ནི་དངོས་པོའི་རྐྱེན་ཏེ། ཁོ་ན་དང་། ངེས་པ་དང་། འབའ་ཞིག་ལ་སོགས་པ་དང་དོན་གཅིག་པས་གཞན་མ་ཡིན་པར་སྟོན་པའི་ཚིག་གོ །ཅེས་དང་། ཞེས་དང་། ཤེས་རྣམས་བོད་ཀྱི་ཚིག་མཐའ་ལ་ལྟོས་ནས་སྦྱར་དགོས་པ་ལས། འདིར་ད་ཡིག་གི་མཐར་ཅེས་ཐོབ་པ་སྟེ། དེའི་དོན་སྟོན་ཚུལ་ནི། ཁྱད་པར་དུ་འཕགས་པ་ང་ཉིད་ཅེས་བྱའི། གཞན་ནི་མེད་དོ་ཞེས་པའི་དོན་ཅན་ནོ། །འཁྲུལ་པ་ནི་འོལ་ཅི་ཙམ་དུ་འདྲ་བའི་ཆོས་མང་པོ་ཚོགས་པས་ངེས་པ་མ་རྙེད་པའོ། །མེད་པ་ནི་དེ་དང་བྲལ་བ་སྟེ། དོན་འདི་དང་འཁྲུལ་གཞིར་གྱུར་པའི་ཆོས་གང་ཡང་མ་དམིགས་པས་སོ། །རང་ཞལ་ནི་རང་གི་ངོ་བོ་ཡིན་ལ། སྟོན་པ་ནི་དེ་ཉིད་གསལ་བར་བྱེད་པའི་ཆོས་སོ། །རོ་བརྒྱ་ནི་འདུལ་བར་ཟས་རོ་བརྒྱ་པ་དང་། ཞེས་པའི་རྒྱ་ཆེར་འགྲེལ་དུ། ཟས་གང་ལ་རོའི་རྣམ་པ་བརྒྱ་ཡོད་པ་ནི། ཟས་རོ་བརྒྱ་པའོ། །ཞེས་རོའི་རྣམ་པ་མང་བའི་དཔེ་ཙམ་དུ་བསྟན་ཀྱང་རེ་རེ་ནས་བགྲང་ཚུལ་མ་གསུངས་སོ། །འདིའི་བགྲང་ཚུལ་ནི། གསོ་རིག་ལ་མཁས་པ་དག་འདི་ལྟར་བཞེད་དེ། རང་གི་ངོ་བོའི་སྒོ་ནས་རྩ་བའི་རོ་མངར་སྐྱུར་ལན་ཚྭ་ཚ་བ་ཁ་བ་དཀའ་བ་དྲུག་ལ། མངར་བའི་མངར་བ་སོགས་ལའང་དྲུག་དྲུག་ཏུ་ཕྱེ་བས་སོ་དྲུག དེ་དག་སོ་སོའི་རོ་ནི་ལྕེའི་ཡུལ་དུ་གསལ་བར་མྱོང་བས་སོ་དྲུག ལྟོ་བའི་གནས་སུ་ནུས་པ་སྨིན་པ་སོ་དྲུག་སྟེ་བརྒྱ་དང་བརྒྱད་ཡིན་པ་ལ། བརྗོད་པ་བདེ་བའི་ཕྱིར་བརྒྱ་ཞེས་སྨོས་པའོ། །ཞེས་གསུངས་སོ། །ས་ཞེས་པ་ལྡན་པའི་དོན་ཅན་དང་། གང་ནི་སྤྱི་སྒྲ་ཡིན་པར་གོང་དུ་བཤད་དོ། །དེ་ནི་འདི་ཞེས་པའི་ཚིག་དང་འབྲེལ་པས་སྤྱི་ལས་བྱེ་བྲག་ཏུ་ཕྱེ་བ་རོ་བརྒྱ་པ་འདི་ཞེས་པའི་དོན་ནོ། དེ་དག་ནི་གང་གིས་མཛེས་བྱེད་ཀྱི་ཆོས་སོ། གང་ལ་ཞེ་ན། ལྗོན་ཤིང་ལ་སྟེ། ལྗོན་ཤིང་ནི་རྒྱུད་ཀྱི་མངོན་པར་རྟོགས་པ་རིན་པོ་ཆེའི་ལྗོན་ཤིང་ཞེས་པའི་ཚིག་གི་ཟུར་བསྡུས་པ་སྟེ། བརྗོད་བྱ་དོན་གྱི་རྒྱུད་གསལ་བར་བྱེད་པ་ནི་མངོན་པར་རྟོགས་པ་ཡིན་ལ། དེ་དཔེའི་སྒོ་ནས་ཕུལ་དུ་བྱུང་བར་བསྟན་པའི་ཕྱིར། རིན་པོ་ཆེའི་ལྗོན་ཤིང་ཞེས་བཏགས་པ་སྟེ། མདོ་ལས་བཤད་པ་ལྟར། རྒྱུ་རིན་པོ་ཆེ་ལས་གྲུབ་པ། རྣམ་པ་རྩ་བ། སྡོང་བུ། ཡལ་ག འདབ་མ། མེ་ཏོག འབྲས་བུ་ལ་སོགས་པ་ཤིང་སྡོང་ཆེན་པོ་ལ། ཇི་ལྟར་ཡོད་པའི་ཆོས་རྣམས་དང་མཚུངས་ཤིང་། བྱེད་ལས་དགོས་འདོད་ཐམས་ཅད་ཡིད་བཞིན་དུ་འབྱུང་བས་དེ་སྐད་ཅེས་བྱ་སྟེ། དེ་ལའོ། །ཇི་ལྟར་ན་མཛེས་ཞེས་པའོ། །མཛེས་པ་ནི་གསལ་བར་བྱེད་པ་སྟེ། དཔེར་ན་གསེར་གྱི་རྒྱན་རིན་པོ་ཆེས་སྤྲས་པས་ཤིན་ཏུ་གསལ་བར་བྱེད་པ་ལྟར་མངོན་པར་རྟོགས་པ་རིན་པོ་ཆེའི་ལྗོན་ཤིང་གི་ཚིག་དོན་རྣམས་བསྟན་བཅོས་འདིས་ཤིན་ཏུ་གསལ་བར་བྱེད་པའོ། །རྒྱན་གྱིས་ཆགས་པར་བྱེད་པ་དང་། །མཛེས་པར་བྱེད་པའི་རྒྱན་གཉིས་ལས། །འདིར་དངོས་སུ་སྨོས་པས་མཛེས་པར་བྱེད་པའི་རྒྱན་ཡིན་ཞེས་བྱའོ། །དེ་ལྟར་ན་བསྟན་བཅོས་ཆེན་པོའི་སྔོན་འགྲོའི་ཚིག་དོན་ལེགས་པར་བཤད་ཟིན་ཏོ། །འདིའི་དངོས་གཞི་དང་འཇུག་གཉིས་ཀྱི་རྒྱ་ཆེར་བཤད་པ་གཞན་དུ་ཤེས་པར་བྱའོ། །ཨ་ཧོཿ དོན་འདི་འཆད་ལ་ཁ་ཅིག་རྒྱབ་ཀྱིས་ཕྱོགས། །ལ་ལ་ནེ་ཙོའི་འདོན་པའི་རྗེས་སུ་འབྲངས། །འགའ་ཞིག་གྲེས་ངན་གཏམ་ལ་གཅེས་པར་འཛིན། །ཕལ་ཆེར་ངལ་འབྲས་གཉིས་འཐུང་འཁྲུས་བཞིན་གྱུར། །བདག་གིས་མཁས་པའི་སྲོལ་གྱི་རྗེས་སུ་ཞུགས། །སྦྱངས་འོས་རིག་གནས་ཅི་ནུས་གོམས་པར་བྱས། །གཟུ་བོར་མི་གནས་སྨྲ་བ་རིང་དུ་སྤངས། །དེ་ཕྱིར་འདི་ལ་ཉེས་པའི་ཆ་འགའ་མེད། །འདིར་བཤད་ལེགས་རྟོགས་མདོ་རྒྱུད་དགོངས་འགྲེལ་ཆེ། །རབ་འབྱམས་གཞུང་གི་སྔོན་འགྲོ་གང་དང་གང་། །དེ་དེའི་དོན་ལ་ཟབ་ཡངས་བློ་གྲོས་མཆོག །འཆི་མེད་ལམ་གྱི་རྗེས་འགྲོ་ཐོབ་པར་འགྱུར། །མཚེའུ་ཆུང་རྙོག་ཆུང་ཁེངས་ལ་མི་ཆགས་པ། །རབ་འབྱམས་གདེངས་ཅན་གནས་ལ་མངོན་དགའ་བའི། །མཁྱེན་བཟང་ངང་པའི་དེད་དཔོན་འདིར་སྤྱོན་ལ། །གཏིང་མཐའ་ཇི་བཞིན་རྟོགས་པའི་འཕྲིན་ལས་མཛོད། །རབ་མཆོག་ཀུན་མཁྱེན་ལེགས་གསུང་བདུད་རྩིའི་རྒྱུན། །རབ་དགའི་རིན་ཆེན་སྣོད་དུ་གསོལ་མཁས་པ། །དཔལ་ལྡན་སྐལ་པ་བཟང་པོ་དེའི་གསུང་བཞིན། །དཔལ་ལྡན་མིང་གི་དོན་གྲུབ་བདག་གིས་སྦྱར། །དེས་བསྐྱེད་སྡིག་སེལ་ལྗོན་པའི་གྲུ་ཆེན་གྱིས། །སྡུག་བསྔལ་མཚོར་བྱིངས་མཐའ་ཡས་འགྲོ་བའི་ཚོགས། །ཕན་དང་བདེ་བའི་གླིང་དུ་ལེགས་བསྒྲལ་ཏེ། །ཡོན་ཏན་རྒྱ་མཚོའི་བླ་མ་མྱུར་ཐོབ་ཤོག །དཔལ་ཀྱཻ་རྡོ་རྗེའི་རྒྱུད་ཀྱི་མངོན་པར་རྟོགས་པ་རིན་པོ་ཆེའི་ལྗོན་ཤིང་མཛེས་པར་བྱེད་པའི་རྒྱན་ཞེས་བྱ་བའི་བསྟན་བཅོས་ཀྱི་སྔོན་འགྲོ་རྒྱ་ཆེར་བཤད་པ་བློ་གསལ་རབ་དགའ་ཞེས་བྱ་བ་འདི་ནི། དགེ་སློང་དཔལ་ལྡན་དོན་འགྲུབ་ཀྱིས་འོག་མིན་གཉིས་པ་ཨེ་ཝཾ་ཆོས་ལྡན་དུ་སྦྱར་བའོ། །མངྒ་ལཾ།། །།